
Vajsavval módosított GnRH-I és GnRH-II – hatóanyag konjugátumok szintézise és in vitro tumorellenes hatásuk vizsgálata

A rák az egyik legtöbb áldozatot követelő betegség. Mivel a rák kifejezés egy egész betegségcsoportot jelöl (kb. 130 féle daganatos megbetegedés), egyetlen átfogó gyógymód kifejlesztése lehetetlen. Kezelésükre számos módszer létezik: sebészeti beavatkozás, sugár-, hormon-, kemo-, immun- és irányított terápia. A kemoterápiás kezelések többsége azonban nem elég szelektív, így súlyos mellékhatásokat okoznak.
Az irányított tumorterápia igen hatékony módszernek ígérkezik. Egyik válfaja azon alapul, hogy a hatóanyagot egy olyan irányítómolekulához kapcsolják, melynek receptora a tumoros sejteken nagy számban expresszálódik, így a hatóanyag specifikusan a rákos sejtekbe juttatható. Ezzel jelentősen csökkenthetők a mellékhatások. E célra irányítómolekulaként pl. különféle peptideket (gonadotropin-releasing hormon) használhatunk. Egyes GnRH analógok előnye, hogy önmagukban is tumorellenes hatásúak.
Munkám során olyan GnRH – hatóanyag konjugátumokat állítottam elő, melyekben irányítómolekulaként 4-es (vajsavval acilezett Lys) és 6-os (aminooxiacetilezett D-Lys) helyzetben módosított GnRH-I és GnRH-II analógok találhatók, a hatóanyag pedig daunorubicin. Az ELTE-MTA Peptidkémiai Kutatócsoport korábbi eredményei alapján a GnRH-III esetén a 4Ser – 4Lys csere, illetve ε-aminocsoportjának acilezése különböző rövid szénláncú zsírsavakkal jelentősen növelte a konjugátumok enzimstabilitását és tumorellenes hatását. Ezen eredmények a vajsav alkalmazása során voltak a legjobbak, ezért esett a választás az említett módosításokra a GnRH-I és GnRH-II analógok esetén is. Vizsgálni szerettem volna ugyanis, hogy ez a módosítás a GnRH-I és GnRH-II analógok esetében is pozitívan befolyásolja-e a konjugátumok tumorellenes hatását.
A GnRH analógokat szilárdfázisú peptidszintézissel állítottam elő. Tisztításuk RP-HPLC-vel, azonosításuk ESI-MS tömegspektrométerrel történt. A GnRH analógokat oxim-kötéssel daunorubicinhez konjugáltam, oldatfázisban. A kész konjugátumok (GnRH-I(4Lys(nBu), D-6Lys(Dau=Aoa)) és GnRH-II(4Lys(nBu), D-6Lys(Dau=Aoa))) in vitro citosztatikus hatásának vizsgálata MTT-teszttel történt, HT-29 humán vastagbél karcinóma sejteken. Az eredmények azt mutatták, hogy a 4-es pozícióban, az oldalláncán vajsavval acilezett Lys beépítése a Ser helyére a GnRH-II esetén szignifikánsan növelte a tumorellenes hatást, míg a GnRH-I származék esetén a hatásnövekedés elhanyagolható volt. A kapott eredmények hozzájárulhatnak az irányított tumorterápiára alkalmas konjugátumok tervezéséhez.



